     Proiect

PARLAMENTUL REPUBLICII MOLDOVA

LEGE 

pentru completarea unor acte legislative

Parlamentul adoptă prezenta lege organică.

Art. I. – Legea cadastrului bunurilor imobile nr.1543-XIII din 25 februarie 1998 (Monitorul Oficial al Republicii Moldova, 1998, nr. 44-46, art. 318), cu modificările şi completările ulterioare, se completează cu un articol nou, 405, cu următorul cuprins:
„Articolul 405. Înregistrarea contractelor privind investiţiile 
                          în  construcţii

(1) Contractele prin care una dintre părţi se obligă să asigure construcţia unuia sau mai multor apartamente, pe care să le transmită persoanei fizice, care se obligă să achite integral sau parţial preţul imobilului anterior predării acestuia, precum şi contractele privind cesiunea drepturilor, care rezultă din acestea, se autentifică notarial şi se notează în registrul bunurilor imobile, sub sancţiunea nulităţii.
(2) Este interzisă încasarea de la persoana fizică a oricăror plăţi prevăzute de contract anterior înregistrării contractului respectiv.
(3) Pentru asigurarea notării contractelor menţionate în alin. (1), partea ce se obligă să asigure construcţia bunului imobil este obligată să înregistreze dreptul de proprietate sau de folosinţă asupra terenului destinat construcţiei, dacă dreptul asupra terenului nu este înregistrat, precum şi să prezinte oficiului cadastral teritorial autorizaţiile necesare pentru construire, proiectul construcţiei, aprobat în modul stabilit, lista apartamentelor şi încăperilor nelocative.
(4) După recepţia construcţiei, dreptul de proprietate asupra apartamentului care constituie obiectul contractelor menţionate în alin.(1) se înscrie în registrul bunurilor imobile în temeiul acestor contracte şi actului de predare-primire, semnat între părţi.”
Art.  II. – Legea nr.1453-XV din 8 noiembrie 2002 cu privire la notariat  (Monitorul Oficial al Republicii  Moldova, 2002, nr. 154-157, art. 1209), cu  modificările şi completările ulterioare, se completează cu un articol nou, 511, cu următorul cuprins:
„Articolul 511. Autentificarea contractelor privind investiţiile în 
                          construcţii şi a contractelor privind cesiunea 




      drepturilor care rezultă din acestea     

(1) Contractele prin care una dintre părţi se obligă să asigure construcţia unuia sau mai multor apartamente, pe care să le transmită persoanei fizice, care se obligă să achite integral sau parţial preţul imobilului anterior predării acestuia, se autentifică notarial, cu condiţia prezentării autorizaţiilor necesare pentru construire şi a proiectului construcţiei, aprobat în modul stabilit, precum şi a documentelor care confirmă dreptul de proprietate sau de folosinţă asupra terenului (dacă notarul nu deţine aceste documente).

(2) Contractele privind cesiunea drepturilor care rezultă din contractele prevăzute în alin.(1) se autentifică notarial.”
Art. III. – Articolul 10 din Legea nr. 271-XV din 27 iunie 2003 cu privire la metodologia calculării plăţii pentru servicii notariale (Monitorul Oficial al Republicii Moldova, 2003, nr. 141-145, art. 576), cu modificările şi completările ulterioare, se completează cu un punct nou, 22)1, cu următorul cuprins:  
	„22)1
	autentificare a contractelor privind investiţiile în construcţii sau a contractelor privind cesiunea drepturilor care rezultă din acestea                                                                       
	180”.


Art. IV. – Articolul 3 punctul 9) din Legea taxei de stat nr. 1216-XII din  3 decembrie 1992 (republicată în Monitorul Oficial al Republicii Moldova, 2004, nr. 53-55, art. 302), cu modificările şi completările ulterioare, se completează cu o literă nouă, g1), cu următorul cuprins:
	„g1)
	pentru autentificarea contractelor privind investiţiile în construcţii sau a contractelor privind cesiunea drepturilor care rezultă din acestea
	36 lei”.


 Art. V. –  Guvernul, în termen de 6 luni de la data publicării prezentei legi, va aduce actele sale normative în concordanţă cu aceasta.

Preşedintele Parlamentului      
Notă informativă

la proiectul de Lege pentru completarea unor acte legislative

Prezentul proiect de Lege face parte din categoria legilor organice şi a fost elaborat în corespundere cu regulile de tehnică legislativă, prevăzute de Legea nr. 780-XV din 27 decembrie 2001 privind actele legislative. Prin prezentul proiect de Lege se completează Legea cadastrului bunurilor imobile nr.1543-XIII din 25 februarie 1998, Legea nr.1453-XV din 8 noiembrie 2002 cu privire la notariat, Legea nr. 271-XV din 27 iunie 2003 cu privire la metodologia calculării plăţii pentru servicii notariale şi Legea taxei de stat nr. 1216-XII din 3 decembrie 1992. 

Motivul elaborării acestui proiect de Lege îl constituie multiplele cazuri, în care au fost pricinuite daune, prin înşelare sau abuz de încredere cetăţenilor, care au investit mijloace financiare considerabile în domeniul construcţiei de locuinţe. Necesitatea proiectului reiese şi din sarcina de a preveni apariţia piramidelor financiare (schemelor piramidale financiare ilegale), domeniul menţionat fiind unul din multiplele domenii, în care există un pericol sporit de fraudare a investitorilor. Astfel, au fost descoperite multiple cazuri, în care anumite societăţi comerciale, sau grupări de persoane, sub pretextul edificării blocurilor locative, prin abuz de încredere sau prin înşelăciune, însuşeau mijloacele băneşti investite de persoanele fizice. Cauza acestor abuzuri o constituie faptul, că la momentul actual, la încheierea contractelor de investiţii în construcţii, nu este prevăzută nici o obligaţie pentru autentificare şi înregistrare (deşi acestea presupun investiţii în sume considerabile), precum şi lipsa altor condiţii, care ar asigura investitorii cu privire la îndeplinirea obligaţiilor, asumate de către executanţii (antreprenori, prestatori de servicii, etc.) lucrărilor de construcţie.

Scopul proiectului în cauză îl constituie protejarea drepturilor investitorilor în domeniul construcţiilor de locuinţe. Se urmăreşte asigurarea valorificării reale a drepturilor investitorilor în domeniul dat, asupra viitoarelor apartamente, din viitoarea construcţie, în care au făcut investiţiile. Proiectul se va referi doar la protejarea drepturilor persoanelor fizice, deoarece este mai stringentă problema apărută, anume în rândurile persoanelor fizice. 

În conţinutul proiectului se reglementează modalitatea de înregistrare şi autentificarea notarială obligatorie a contractelor privind investiţiile în domeniul construcţiei de locuinţe, precum şi a contractelor privind cesiunea drepturilor, care rezultă din acestea. În caz de nerespectare, acestea se vor considera nule.

Prin construcţia juridică a contractului, formulată în alin. (1) din art. 40/5, prin care se completează Legea cadastrului bunurilor imobile, şi alin. (1) din art. 51/1, prin care se completează Legea cu privire la notariat, se urmăreşte includerea în sfera de reglementare a tuturor formelor de contracte, care presupun investiţiile persoanelor fizice în domeniul dat. Această formulă cuprinde contractele de antrepriză în construcţii, contractele de prestări servicii în construcţii, precum şi alte contracte, prin care persoanele fizice investesc în domeniul construcţiei de locuinţe, indiferent de modul, în care acestea se vor numi. 

Pentru o maximă siguranţă, este necesar, atât la etapa de autentificare a contractelor menţionate, cât şi la etapa de înregistrare în registrul bunurilor imobile, de a prezenta primul contract privind investiţiile în acest domeniu, însoţit de autorizaţiile necesare pentru construcţie, proiectul construcţiei, aprobat în ordinea stabilită, precum şi documentele, care confirmă dreptul de proprietate sau dreptul de folosinţă asupra terenului. Considerăm că, prin îndeplinirea acestor condiţii, se instituie măsuri reale de asigurare şi apărare drepturilor investitorilor în construcţia de locuinţe, precum şi se asigură utilizarea investiţiilor în scopurile preconizate. Documentele respective, urmează a fi prezentate doar la prima autentificare şi la prima înregistrare în Registrul bunurilor imobile a contractului privind investiţiile în acest domeniu din acelaşi bun imobil (construcţie cu mai multe apartamente).

O altă măsură de siguranţă, împotriva abuzurilor, va servi şi norma juridică, prin care se va interzice încasarea de la partea contractantă - persoană fizică a oricăror plăţi prevăzute de contract, anterior înregistrării acestuia.

Reglementările obligatorii referitoare la autentificarea şi înregistrarea în Registrul bunurilor imobile se vor răsfrânge şi asupra contractelor privind cesionarea drepturilor, care rezultă din contractele privind investiţiile în construcţii. Acest fapt, va constitui o măsură de siguranţă suplimentară pentru cazurile, în care drepturile asupra viitoarelor apartamente din viitorul bloc locativ vor fi înstrăinate, terţilor, de către investitorii iniţiali.

De asemenea, în proiectul de Lege respectiv se prevăd şi taxele (relativ reduse, în coraport cu valoarea contractelor), ce vor fi achitate la autentificarea acestor contracte (taxa pentru prestarea serviciului notarial şi taxa de stat).

Implementarea prevederilor proiectului respectiv nu necesită cheltuieli financiare şi de altă natură. La intrarea în vigoare a respectivei Legi, se vor întreprinde măsurile necesare pentru aducerea actelor normative subordonate legilor din domeniul dat, în corespundere cu prevederile acesteia. 

Proiectul Legii pentru completarea unor acte legislative a fost coordonat în modul stabilit cu Ministerul Economiei şi Comerţului, Ministerul Finanţelor şi Agenţia Relaţii Funciare şi Cadastru, şi a fost definitivat cu luarea în consideraţie a avizelor organelor interesate, în conformitate cu tabelul, privind sinteza obiecţiilor şi propunerilor. Proiectul Legii a fost coordonat şi cu Centrul pentru Combaterea Crimelor Economice şi Corupţiei, care a constatat lipsa factorilor de coruptibilitate în conţinutul acestuia.

Viceministru                                                                                          Nicolae EŞANU

